钦定古今图书集成/明伦汇编/氏族典/第267卷 > 王子舆
## 钦定古今图书集成/明伦汇编/氏族典/第267卷 > 王子舆

按《宋史王子舆传》：“子舆字希孟，密州莒人。曾祖甲，以
义勇为乡人所推，唐末都指挥使。祖徽袭父职。晋末，
赵重进掠高密，徽战没，父琏复嗣其事。周世宗平淮
阳，始去兵即农，厚自封殖。子舆少业文辞，太平兴国
八年举进士，解褐北海主簿，历大理评事，知临海县，
改光禄寺丞。淳化中，雷有终为江浙、荆湖茶盐制置”
使奏子舆为判官，转太子中允，改著作郎。真宗即位，
迁殿中侍御史。因入对，与三司论列利害，以子舆为
长。转度支员外郎。咸平三年，兼充淮南转运使。子舆
精于吏事，久掌茶盐漕运，周知利害，裁量经制，公私
便之。明年，召拜右谏议大夫。五年，卒。